SMERNICA EURÓPSKEHO PARLAMENTU A RADY 2008/46/ES
z 23. apríla 2008,
ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 137 ods. 2,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Smernica Európskeho parlamentu a Rady 2004/40/ES (3) stanovuje minimálne zdravotné a bezpečnostné požiadavky na ochranu pracovníkov pred rizikami vyplývajúcimi z vystavenia elektromagnetickým poliam. V článku 13 ods. 1 uvedenej smernice sa ustanovuje, že členské štáty majú uviesť do účinnosti zákony, iné právne predpisy a správne opatrenia potrebné na dosiahnutie súladu s danou smernicou najneskôr do 30. apríla 2008.
(2)
Smernica 2004/40/ES stanovuje akčné hodnoty a medzné hodnoty založené na odporúčaniach Medzinárodnej komisie na ochranu pred neionizačným žiarením (ICNIRP). Európsky parlament, Rada a Komisia boli oboznámení s novými vedeckými štúdiami týkajúcimi sa vplyvov vystavenia elektromagnetickému žiareniu na zdravie, ktoré boli uverejnené po prijatí smernice. Výsledky týchto vedeckých štúdií v súčasnosti preskúmava jednak ICNIRP v rámci práve prebiehajúceho preskúmania svojich odporúčaní a jednak Svetová zdravotnícka organizácia v rámci preskúmania svojich zdravotných kritérií pre životné prostredie. Tieto nové odporúčania, ktorých uverejnenie sa očakáva do konca roka 2008, by mali obsahovať prvky, ktoré by mohli viesť k zásadným zmenám akčných hodnôt a medzných hodnôt.
(3)
V tejto súvislosti by sa mal podrobne preskúmať prípadný vplyv vykonávania smernice 2004/40/ES na využívanie lekárskych postupov založených na lekárskom zobrazovaní a na niektoré priemyselné činnosti. Komisia začala štúdiu, ktorej cieľom je priame a kvantitatívne hodnotenie situácie týkajúcej sa lekárskeho zobrazovania. Mali by sa preto zohľadniť výsledky tejto štúdie, ktoré sa očakávajú začiatkom roka 2008, ako aj výsledky podobných štúdií začatých členskými štátmi, aby sa zabezpečila rovnováha medzi prevenciou prípadných rizík pre zdravie pracovníkov a prístupom k výhodám, ktoré umožňuje efektívne využívanie príslušných lekárskych technológií.
(4)
V článku 3 ods. 3 smernice 2004/40/ES sa stanovuje, že posudzovanie, meranie a/alebo výpočet vystavenia pracovníkov elektromagnetickým poliam sa riadia harmonizovanými európskymi normami Európskeho výboru pre elektrotechnickú normalizáciu (Cenelec). Tieto harmonizované normy, ktoré sú nevyhnutné na zabezpečenie hladkého uplatnenia smernice a ktoré sa očakávajú v roku 2008, sa musia zohľadniť.
(5)
Odklad lehoty na transpozíciu smernice 2004/40/ES o štyri roky je odôvodnený časom potrebným na získanie a analýzu týchto nových informácií, ako aj na vypracovanie a prijatie nového návrhu smernice,
PRIJALI TÚTO SMERNICU:
Článok 1
V článku 13 ods. 1 smernice 2004/40/ES sa prvý pododsek nahrádza takto:
„1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. apríla 2012. Bezodkladne o tom informujú Komisiu.“
Článok 2
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 3
Táto smernica je určená členským štátom.
V Štrasburgu 23. apríla 2008